寄孫朴
作者：蘇轍
朝代：宋

paragraphs: 憶昔補官太皞墟，泮宮蕭條人事疏。
日高鼾睡聲噓噓，往還廢絕門無車。
君爲戶曹畏簡書，放懷疏懶亦似余。
相逢語笑夜躊躇，烹煮梨栗羞殽蔬。
官居一去真蘧廬，東來失計悔厥初。
夜聞桴鼓驚閻閭，事如牛毛費耘鉏。
違失真性從吏胥，目視紾臂邀徐徐。
羨君不出心自如，北潭秋水多芙蕖。
青荷包飯蒲爲菹，翛然獨往深淵魚。
人生如此樂有餘，胡爲自投檻中狙。